A Monster megtakarítási tanácsai
Januárban az ember (amikor már az ünnepek bejglis szaloncukros emléke halványulni kezd) hajlamos valami meleg helyen eltöltendő vakációról ábrándozni. De ezt kivitelezni egyáltalán nem olyan könnyű, mint elképzelni – derült ki a Monster álláspiaci weblap felméréséből.
A Monster a brit olvasók körében végzett felmérést arról, hogy az éves fizetésüknek mekkora részét képesek megtakarítani. Az eredményekből arra következtettek, hogy egy hosszabb nyaralás a szigetország lakói többségének elérhetetlen, hiszen a többség nem képes megtakarítani egy havi jövedelmét sem. Mivel Magyarországon is csökkentek a lakossági megtakarítások, így az sem érdektelen, hogy a Monster milyen trükköket ajánl a spórolásra.
A kutatók a kérdésükre – „Éves jövedelméből mennyit tud megtakarítani?” – a következő válaszokat kapták:
40 százalék több mint 4 hétre valót
35 százalék 1 hétre valót
11 százalék 2 hétre valót
9 százalék 4 hétre valót
5 százalék 3 hétre valót
A pénzügyi tanácsadók azt sugallják, hogy bárki képes lehet a fizetésének 10 százalékát megtakarítani, de ez elérhetetlen a brit munkások nagytöbbsége számára. – vélekedik a Monster. Hernan Daguerre, a Monster igazgatója azonban mégis a megtakarításokra bátorít. „Az új év kezdete kiváló időpont arra, hogy újraértékeljük a helyzetünket, megtakarítási számlát nyissunk, új munkát keressünk, javítsunk a munka/pihenés mérlegünkön, stb. Mivel pedig ebben az esztendőben a gazdaság javulása várható, azok akik újonnan helyezkednek el hosszabb távú megbízásokra, jobb karrierlehetőségekre számíthatnak. Azaz az állásváltoztatás az egyik legjobb út a figyelemreméltó fizetésemelések elérésére is.”
A Monster ezek alapján a következő (nem viccesnek szánt) megtakarítási tanácsokat ajánlja:
· Otthon csomagolt ebéddel menj munkába. Határozd meg, hogy mennyit költhetsz naponta szendvicsre, kávéra, s általában büfére. Azután ellenőrizd hetente és havonta, hogy mennyit sikerült megtakarítanod!
· Folyamatosan kösd le a számládon a fizetésed egy részét. Az automatikus lekötésre azonban csak akkor adj megbízást a bankodnak, ha előtte meggyőződtél róla, hogy kevesebből is képes vagy kijönni. Ha ez a módszer beválik, akkor úgy spórolhatsz, hogy nem is gondolsz a takarékosságra.
· Ne költs többet, mint amennyit keresel! Készíts költségvetést, és ne lépd át a határait! De hagyd meg magadnak a lehetőséget, hogy ha lehet, mind hatékonyabban használd fel a pénzedet. Ez elszántságot kíván, de meghozza az eredményét.
· Listázz! Listázz! Listázz! Végig szoktad gondolni minden hónap végén, hogy mire is ment el a pénzed? Láss neki jegyzetelni a kiadásaidat, mert ezzel jobban kézben tarthatod a költekezésedet, s könnyen felfedezhzeted a tételeket, amelyeken könnyű megtakarítani.
· Szüntesd meg az adósságaidat! Minél több hitelt veszel fel, annál nehezebb helyzetbe kerülsz. Ha nem vigyázol, néhány hónap alatt egészen „legatyásodhatsz”. Ezért a hitelek visszafizetése az első számú prioritásod kell, hogy legyen.
Aki mindezeket a tanácsokat betartja, kis szerencsével nyáron akár még egy meleg tengerparton is vakációzhat. (HVG.hu)